Der skal tilsyneladende helt ekstraordinært meget til, før topchefer i Region Syddanmark, der har en såkaldt resultatlønskontrakt, ikke skal have deres fulde bonus udbetalt.

Skeletterne er væltet ud af skabene i Regionshuset i Vejle, siden Carl Holst (V) i 2015 valgte at forsøge sig med landspolitikken i kongebyen. Men selv om en række af regionens politikere igen og igen har givet udtryk for deres overraskelse over omfanget af skandaler, har sagerne om regionens bistand til Carl Holst, en syg kultur på direktionsgangene, omfattende brud på åremålsreglerne og et skrantende ambulanceselskab ikke haft nogen effekt på vurderingen af en række topchefers indsats.

Fyens Stiftstidende har fået aktindsigt i de udbetalte bonusser til en række af topcheferne i Regionshuset og ud af de fem centrale direktører, der kan optjene årsbonussen, er der kun én, der ikke levede op til alle de mål, der har stået i deres aftaler.

I ét tilfælde har den nu tidligere IT-direktør Søren Lindgaard fået to fulde bonusser på hver 100.000 kroner udbetalt, efter at han i omkring et halvt år var konstitueret som direktør for Syddansk Sundhedsinnovation ved siden af sit normale arbejde.

Som den eneste har økonomidirektør Mogens Sehested fået en delvis bonus på 95.000 kroner, der kunne have været helt oppe på 125.000 kroner.

Fyens Stiftstidende har talt med to eksperter inden for offentlig forvaltning og styring, der begge peger på, at resultatlønnen mister sin motiverende effekt, hvis cheferne år efter år kan leve op til de mål, som ligger i resultatlønaftalerne.

- Så kan man lige så godt give det som et løntillæg. Det har ikke nogen effekt, når man bruger det på den måde, siger professor Per Nikolaj Bukh, der godt kan forstå, hvis der er borgere, der undrer sig over de fulde bonus-beløb i 2015.

- Man kan jo ikke lade være med at trække lidt på smilebåndet over det, men det er jo kun fordi, at jeg ikke selv er borger i regionen.

Kommunalforsker Roger Buch peger på, at cheferne kun undtagelsesvist bør få fuld bonus, hvis resultatlønnen skal virke.

- Hvis man har et system, hvor man reelt set udbetaler 100 procent igen og igen, så fungerer det simpelthen ikke efter hensigten. Hele idéen er jo, at det skal øge præstationerne, så i virkeligheden skal det mere være reglen, at man ikke opnår den fulde bonus, men i stedet får 20, 50 eller måske 75 procent, siger Roger Buch.

Region Syddanmark placerer sig også som den region i landet, der er mest gavmild med bonusserne til topcheferne. Hverken Region Nordjylland eller Region Sjælland bruger resultatløn og i Region Midtjylland kan man højst få en bonus svarende til en halv månedsløn.